Page:Tak your auld cloak about ye (1).pdf/2



winter when the rain rain'd cauld,

And frost and snaw on ilka hill,

And Boreas wi' his blasts sae bauld,

Was threatning a' our kye to kill;

Then Bell, my wife, wha loes nae strife,

She said to me, right hastily,

Get up, gudeman, save Crummy's life,

And tak your auld cloak about ye.

My Crummy is a usefu' cow,

And she is come of a good kin',

Aft has she wet the bairn's mou',

And I am laith that she should tine.

Get up, gudeman, it is fu' time;

The sun shines in the lift sae hie;

Sloth never made a gracious end,

Sae tak your auld cloak about ye.

My cloak was ance a gude grey cloak,

When it was fitting for my wear;

But now it's scantly worth a groat,

For I hae worn't this thretty year.